Bekende Afrikaanse musiekgroep groetVan Coke Kartel (Foto: Facebook) Die Afrikaanse musiekgroep Van Coke Kartel gaan nie meer musiek maak nie. Dié groep het Woensdag in ŉ Facebook-inskrywing gesê hulle het ná “’n dekade van serious wilde rock ŉ roll jols, vyf albums, vyf drummers en talle internasionale toere” besluit om te ontbind. “Ons het 16 maande laas gespeel en is super amped vir die paar laaste shows,” skryf die groep op Facebook. “Dankie vir julle ondersteuning deur die jare. Daar was baie memorable shows en ongelooflike goeie herinneringe.” Van Coke Kartel is in 2007 deur Francois van Coke, Wynand Myburgh en Justin Kruger gestig toe F*k*fpolisiekar vir ŉ tyd lank nie musiek gemaak het nie. Die groep is een van die gewildste en bekendste Afrikaanse rockgroepe en het al meer as tien toekennings ingepalm. As deel van hul swanesang het die groep aanhangers uitgenooi om van hul gunstelingliedjies te nomineer vir hul komende laaste optredes. Vir meer inligting oor dié optredes, besoek Van Coke Kartel se Facebook-blad.